钦定古今图书集成/明伦汇编/氏族典/第592卷 > 鸠摩罗什
## 钦定古今图书集成/明伦汇编/氏族典/第592卷 > 鸠摩罗什

按《晋书鸠摩罗什传》：“罗什，天竺人也。在胎，其母慧解
倍常。及年七岁，母遂与俱出家。罗什从师受经，日诵
千偈，偈有三十二字，凡三万二千言，义亦自通。年十
二，博览五明诸论及阴阳星算，莫不必尽，妙达吉凶，
言若符契。为性率达，不拘小检，修行者颇共疑之。然
罗什自得于心，未尝介意，专以大乘为化，诸学者皆”
共师焉。年二十，母道成进登第三果，西域诸国咸伏
罗什神隽。苻坚闻之，密有迎罗什之意，乃遣骁骑将
军吕光等率兵七万西伐，获罗什。光见其年齿尚少，
以凡人戏之，彊妻以龟兹王女。光还，中路置军于山
下，壮士已休，罗什曰：“在此必狼狈，宜徙军陇上。”光不
纳。至夜，果大雨，洪潦暴起，水深数丈，死者数千人，光
密异之。罗什之在凉州积年，吕光父子既不弘道，故
蕴其深解，无所宣化。姚兴遣姚硕德西伐，破吕隆，乃
迎罗什，待以国师之礼，使沙门僧叡、僧肇等八百馀
人传受其旨，更出经论凡三百馀卷。罗什死于长安，
姚兴于逍遥园依外国法，以火焚尸，薪灭形碎，惟舌
不烂。

汉